Diari Oficial de la Generalitat Valenciana


Sumari del DOGV 9867, del 10-06-2024 (2024/5256)

RESOLUCIÓ de 8 de febrer de 2024, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del Projecte de centre d'emmagatzematge i valorització de residus no perillosos i emmagatzematge de residus perillosos, polígon industrial El Fondonet, carrer de la Serra del Sit, núm. 90, terme municipal de Novelda. Expedient: (2513886) 019/2022/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9867

Data del DOGV
:   10-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5256


Data del document
:   08-02-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 8 de febrer de 2024, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del Projecte de centre d'emmagatzematge i valorització de residus no perillosos i emmagatzematge de residus perillosos, polígon industrial El Fondonet, carrer de la Serra del Sit, núm. 90, terme municipal de Novelda. Expedient: (2513886) 019/2022/AIA. [2024/5256]  
  
  
«Declaració d'impacte ambiental  
Expedient: (2513886) 019/2022/AIA.  
Títol: Centre d'emmagatzematge i valorització de residus no perillosos i emmagatzematge de residus perillosos.  
Promotor: Global Ecometal, SL.   
Òrgan substantiu: Ajuntament de Novelda.  
Ref. òrgan substantiu: 2021/8395S.  
Localització: polígon industrial El Fondonet, carrer de la Serra del Sit, núm. 90, Novelda (Alacant).  
Descripció del projecte  
L'empresa Global Ecometal, SL, promou una activitat destinada a l'emmagatzematge i valorització de residus no perillosos (ferralla) i emmagatzematge de residus perillosos en el polígon El Fondonet, al carrer de la Serra del Sit núm. 90, de Novelda (segons el cadastre CL Serra del Sit 90 Es:1 Pl:00 Pt:N10 Nau 10).  
L'activitat es desenvoluparà en la parcel·la de referència cadastral 1322917UE3519W9735CP, que té una nau industrial de 555 m² de superfície construïda, un pati davanter de 150 m² i un pati posterior de 36 m². Tota l'activitat es desenvoluparà a l'interior de la nau.  
  
La nau és rectangular i d'una sola planta, amb estructura metàl·lica i coberta lleugera. És confrontant amb naus industrials a dreta i esquerra i té façana al carrer de la Serra del Sit. El sòl de la nau és de paviment formigonat de 30 cm de gruix, impermeabilitzat mitjançant fresatge, i el tancament exterior és de blocs de formigó.  
Les zones de treball de l'activitat són les següents:  
Zona de pesatge de 88,97 m².  
Zona de descàrrega de 68,26 m².  
Zona de valorització de 27,87 m².  
Zona d'emmagatzematge de grans metalls de 89,40 m².  
Zona d'emmagatzematge de xicotets metalls i altres de 53,57 m².  
Zona d'emmagatzematge de residus perillosos de 36,28 m².  
Caseta de control de 14,40 m².  
Caseta lavabo/vestidors i personal de 14,40 m².  
Zona de pas i circulació de 151,18 m².  
La nau comptarà, a més, amb oficina, sala de personal, lavabos i vestidors.  
L'activitat es durà a terme en horari diürn i donarà ocupació a sis persones en la zona d'administració i altres sis en la resta de les instal·lacions.  
En la planta es tractaran residus de diferents tipus. Els residus no perillosos corresponen als següents codis LER: 160117, 160118, 160119, 160120, 170201, 170402, 170403, 170404, 170405, 170406, 170410, 191001, 191002, 191202, 191203, 200140, 170401, 160214. Els residus perillosos seran els següents: 160601\*, 150110\* i 160107\*.  
  
No figura en la documentació aportada la procedència dels residus ni una estimació de les quantitats totals de cada tipus de residus que seran tractades en la instal·lació.  
Tots els residus seran sotmesos a les operacions de valorització codificades com a R1201 (Classificació de residus) i R13 (Emmagatzematge de residus) en l'annex II de la Llei 7/2022, de 8 d'abril, de residus i sòls contaminats per a una economia circular. Els residus metàl·lics (ferralla) seran sotmesos, a més, a l'operació codificada com a R1202 (Desmuntatge i separació dels diferents components dels residus, inclosa la retirada de substàncies perilloses).  
El procés industrial s'iniciarà amb l'entrada de materials, classificació i apilaments en les zones d'emmagatzematge, continuarà amb una fase de valorització i finalitzarà amb l'emmagatzematge dels materials valorats. La zona d'emmagatzematge de residus perillosos estarà dotada de reixeta de recollida de vessaments estanca.  
Les operacions que es duran a terme en la instal·lació són les següents:  
Recepció de residus. Pesatge i inspecció visual de la càrrega.  
Descàrrega del material mesclat recepcionat.  
Selecció i cribratge.  
Classificació dels residus de paper/cartó i plàstics i emmagatzematge en una zona habilitada i identificada per a este tipus de residus.  
  
Classificació dels residus metàl·lics (ferralla), desmuntatge i separació dels diferents components i emmagatzematge de les diferents fraccions en una zona habilitada i identificada per a este tipus de residus.  
  
Els residus tractats seran apilats en zones d'emmagatzematge diferenciades i degudament senyalitzades dins de la nau (grans metalls, xicotets metalls i residus perillosos), fins que siguen retirats per gestor autoritzat. Els residus procedents dels envasos que no hagen contingut residus perillosos, fusta o paper seran portats a contenidors especials i retirats pel servici municipal de neteja.  
  
La instal·lació disposa dels següents elements de treball: bàscula gran, bàscula xicoteta, carretó elevador, compressor i xicotetes ferramentes.  
Tramitació administrativa  
Amb data 12 de gener de 2022, l'Ajuntament de Novelda (òrgan substantiu) va donar trasllat a este òrgan ambiental de la sol·licitud d'avaluació d'impacte ambiental ordinària del projecte. Esta s'acompanya de:  
Projecte tècnic.  
Estudi d'impacte ambiental (EsIA) i document de síntesi.  
Estudi acústic.  
Informe tècnic municipal.  
Certificat de fi de publicació d'edicte en la seu electrònica de l'Ajuntament de Novelda del projecte d'activitat i l'estudi d'impacte ambiental, sotmesos a consulta pública des del 27 de setembre de 2021 fins a l'11 de novembre de 2021.  
Amb data 4 de març de 2022, va tindre entrada, a requeriment d'este òrgan ambiental, la sol·licitud d'inici del promotor.  
Després d'examinar la documentació aportada, es constata que el projecte i l'estudi d'impacte ambiental no han sigut sotmesos a informació pública mitjançant anunci en el Boletín Oficial del Estado o diari oficial que corresponga, segons establix l'article 36.1 de la Llei 21/2013, de 9 de desembre, d'avaluació ambiental (d'ara en avant, LAA), per la qual cosa, d'acord amb l'article 40.1 de l'esmentada llei, amb data 17 d'octubre de 2023, es requerix l'òrgan substantiu perquè esmene l'expedient en el termini de tres mesos.  
Amb data 11 de gener de 2024, l'òrgan substantiu remet a l'òrgan ambiental la següent documentació:  
Certificat de fi de publicació d'edicte en la seu electrònica de l'Ajuntament de Novelda del projecte d'activitat i l'estudi d'impacte ambiental, sotmesos a consulta pública des del 21 de novembre de 2023 fins al 10 de gener de 2024.  
Còpia de l'anunci publicat en el Boletín Oficial del Estado núm. 277, supl. N., pàg. 1., de 20.11.2023, pel qual se sotmet a informació pública el projecte d'activitat i l'estudi d'impacte ambiental.  
  
Certificat de la no-presentació d'al·legacions durant el tràmit d'informació pública.  
Vistos els informes i la informació continguda en l'expedient, es considera que es disposa d'elements de juí suficients per a prosseguir la tramitació del procediment.  
Consideracions ambientals  
L'activitat es desenvoluparà en una nau industrial existent situada al polígon El Fondonet, que se situa a l'est del nucli urbà de Novelda i està comunicat amb l'autovia A-31. Es tracta d'una zona urbanitzada industrial dotada de tots els servicis municipals. D'acord amb l'informe urbanístic municipal, l'activitat és compatible amb el planejament urbanístic.  
La parcel·la no està afectada per perillositat d'inundació, si bé és confrontant amb un espai inclòs en zona de perillositat 3, segons la cartografia del Pla d'acció territorial de caràcter sectorial sobre el risc d'inundació de la Comunitat Valenciana (PATRICOVA).  
L'estudi d'impacte ambiental inclou una descripció del projecte i de l'inventari ambiental de la zona. No es plantegen altres alternatives al projecte per situar-se en una nau tancada del polígon industrial amb accessos i infraestructures executades per al desenvolupament correcte de l'activitat. S'identifiquen les accions del projecte susceptibles de causar impactes ambientals significatius sols en la fase de funcionament, perquè la nau industrial on es durà a terme es troba ja construïda i condicionada. Considera que l'activitat és susceptible de produir impactes ambientals negatius sobre l'atmosfera, les aigües i el sòl, la fauna i la flora, la població i el paisatge. Sobre el medi socioeconòmic les afeccions tindran caràcter positiu. S'establixen mesures que permeten previndre o corregir els impactes ambientals negatius i un programa de vigilància ambiental per a garantir el compliment i l'eficàcia d'estes mesures.  
D'acord amb l'estudi d'impacte ambiental, els impactes sobre la flora, la fauna i el paisatge no es consideren rellevants, per tractar-se d'un polígon industrial amb elevat grau d'antropització. No hi ha vegetació en l'entorn més immediat a les instal·lacions i la fauna és més aviat escassa. L'actuació no es localitza en l'àmbit de cap espai protegit de la Xarxa Natura 2000 ni d'altres espais naturals protegits.  
  
A escala atmosfèrica, els impactes més comuns seran la contaminació de la qualitat de l'aire per partícules i emissions provinents de la circulació de vehicles i l'augment dels nivells de soroll a conseqüència de la càrrega i descàrrega dels residus i el tractament i classificació de residus a l'interior de la instal·lació. Les principals fonts d'emissió sonora provindran del funcionament de la maquinària i equips. Per a minimitzar la transmissió de sorolls i vibracions es complirà el programa de revisions tècniques de la maquinària i dels vehicles establit pel fabricant, a més de les inspeccions legalment exigibles. Tots els equips motoritzats tindran silenciadors en òptim funcionament i s'usaran màquines i ferramentes de baixa emissió de soroll. A més, l'horari de treball serà diürn. L'estudi d'impacte ambiental inclou un estudi acústic que justifica que, amb les característiques de l'edifici i les mesures d'aïllament aplicades, no es transmetran a l'exterior nivells de soroll superiors als establits per la normativa.  
  
No s'utilitza aigua per al procés industrial. La planta, no obstant això, requerirà aigua per als lavabos i vestidors del personal i per al consum del personal, que provindrà de la xarxa de proveïment del polígon industrial. La xarxa d'aigües residuals és comuna amb la de pluvials i connecta amb la xarxa de clavegueram municipal.  
Els impactes sobre les aigües i el sòl podrien produir-se a causa de la contaminació puntual per abocaments o vessaments accidentals de líquids (avaries de vehicles, presència de líquids en els envasos, etc.). Per a previndre'ls, s'ha impermeabilitzat la solera de formigó tant de les zones de valorització i emmagatzematge dels residus no perillosos com les d'emmagatzematge dels residus perillosos. La instal·lació comptarà amb material absorbent per a la recollida dels vessaments accidentals que pogueren produir-se, que seran gestionats segons la naturalesa de l'abocament. Periòdicament es procedirà a la neteja de la instal·lació per a mantindre-la en condicions adequades.  
S'inclou un programa de vigilància ambiental l'objecte de la qual és establir un sistema que garantisca el compliment de les indicacions i mesures protectores i correctores contingudes en l'estudi d'impacte ambiental.  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1 a de la Llei 21/2013, de 9 de desembre, en concordança amb l'annex I (grup 6.c.2) del Decret 162/1990, de 15 d'octubre, modificat pel Decret 32/2006, de 10 de març.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que antecedix, a proposta del Servici d'Avaluació d'Impacte Ambiental, fent ús de les atribucions que exercisc resolc:  
  
Primer  
Estimar acceptable, als sols efectes ambientals i sense perjuí de l'obtenció prèvia de les autoritzacions sectorials que li siguen aplicables, el projecte de centre d'emmagatzematge i valorització de residus no perillosos i emmagatzematge de residus perillosos, promogut per Global Ecometal, SL, en el terme municipal de Novelda, sempre que este es desenvolupe d'acord amb el que s'establix en l'estudi d'impacte ambiental, el projecte tècnic i altra documentació que hi ha en l'expedient i de conformitat amb les següents condicions:  
  
1. Respecte a la llista definitiva de residus admissibles, de la quantitat emmagatzemada i del temps màxim de permanència, quedarà limitat per l'abast de l'autorització sectorial, entre els proposats pel promotor segons la documentació aportada a este òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. L'emmagatzematge temporal dels residus a gestionar i dels produïts pel mateix procés, es desenvoluparà íntegrament a l'interior de la nau industrial.  
3. Periòdicament s'haurà de comprovar la impermeabilització de la solera de la nau i prendre les mesures necessàries per a garantir-la. Esta comprovació i les mesures preses formaran part del programa de vigilància ambiental.  
4. La instal·lació disposarà de material absorbent a bastament per a la recollida immediata dels vessaments accidentals que pogueren produir-se, que serà gestionat segons la naturalesa de l'abocament.  
5. L'activitat es considera potencialment contaminadora de l'atmosfera, de conformitat amb la Llei 34/2007, de 15 de novembre, de qualitat de l'aire i de protecció de la naturalesa, en estar inclosa en el Catàleg d'activitats potencialment contaminadores de l'atmosfera (annex IV de l'esmentada llei, actualitzat pel Reial decret 100/2011, de 28 de gener). La construcció, muntatge, explotació, trasllat o modificació substancial, cessament o clausura de l'activitat estarà subjecta al règim d'autorització o notificació regulat en l'article 13 de la Llei 34/2007.  
  
6. Al començament de l'activitat i almenys cada cinc anys es realitzaran auditories acústiques i de vibracions per una entitat col·laboradora de l'Administració en matèria de qualitat ambiental, fent constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'estes.  
7. El programa de vigilància ambiental haurà d'incloure, a més de les mesures proposades pel promotor, l'actualització diària de l'arxiu telemàtic amb les entrades i eixides de residus en la instal·lació, el control setmanal dels abocaments a la xarxa de clavegueram i la realització d'auditories acústiques amb la periodicitat que establisca la normativa vigent.  
8. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades, la comprovació de la seua eficàcia i el compliment de les normatives sectorials. La documentació estarà a la disposició de les autoritats competents. El programa inclourà els diferents protocols de treball i de generació de documentació exigits per les normatives sectorials sobre residus en general i sobre RAEE.  
En els termes previstos en l'article 43 de la Llei 21/2013, de 9 de desembre, la present declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A este efecte, el promotor notificarà a l'òrgan ambiental el començament de les obres.  
  
Segon  
D'acord amb el que establix l'article 41 de la Llei 21/2013, de 9 de desembre:  
a) Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs sense perjuí dels que, si és el cas, procedisquen en via administrativa i judicial enfront de l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 8 de febrer de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»